Etablering av interkommunale selskaper – IKS

1. Generelt

Kommuner og fylkeskommuner har organisasjonsfrihet, jf. [lov 22.06.2018 nr. 83](https://lovdata.no/dokument/NL/lov/2018-06-22-83?q=kommunelov) om kommuner og fylkeskommuner (kommuneloven). Interkommunalt samarbeid kan organiseres på flere måter.

Interkommunale selskaper (IKS) er regulert ved egen [lov av 29. januar 1999](https://lovdata.no/pro/#document/NL/lov/1999-01-29-6?searchResultContext=1698&rowNumber=1&totalHits=2524). Kun kommuner, fylkeskommuner og/eller andre IKSer kan delta i selskapet. Hvis det er andre eiere enn de nevnte, vil alternativet være å organisere selskapet etter reglene i aksjeloven.

Kommuneloven åpner også for å organisere kommunalt samarbeid etter bestemmelsene om vertskommunesamarbeid eller som interkommunalt politisk råd (kommuneloven § kap. 18) eller som kommunalt oppgavefellesskap (kommuneloven kap. 19).

Endringer i IKS-loven er under behandling i departementet etter at forslag til endringer har vært ute til høring. Dette notatet baserer seg på gjeldende lovbestemmelser. Notatet er ment å være en veileder til bruk ved vurdering og etablering av IKS. Notatet må kun oppfattes som en sjekkliste til hjelp i arbeidet, og den er ikke uttømmende. Samfunnsbedriftene kan bistå med nærmere veiledning og bistand i konkrete saker.

2. Forhold for utredning

Det vil ofte være nyttig for å skape en felles forståelse i de berørte kommunene at det først gjennomføres et utredningsarbeid hvor følgende punkter bør inngå:

* Mandat for arbeidet
* Kort beskrivelse av dagens ordninger (organisering, økonomi, personell m.v.)
* Krav og målsettinger til det nye selskapet
* Hovedoppgaver for det nye selskapet
* Vurdering av fordeler og ulemper ved valgt organisasjonsmodell
* Generelt om organisering og eierstyring
* Forholdet til reglene for offentlige anskaffelser
* Forhold knyttet til ansatte og fagforeninger samt plan for informasjon til og involvering av ansatte
* Offentlige reguleringer og kontakt med eventuelle tilsyn
* Økonomiberegninger og behov for investeringer i det nye selskapet

Mange velger å etablere et interimsstyre eller en egen prosjektgruppe til å gjennomføre dette arbeidet, og som også får ansvaret for gjennomføring av nødvendige formaliteter i forbindelse med etableringen av selskapet. Det bør i denne forbindelse også utarbeides et eget budsjett for dette arbeidet.

Mandat og budsjett for utredningsarbeidet må behandles i samtlige berørte kommuner.

3. Nødvendige vedtak ved etableringen

Etableringen av et IKS krever en rekke formelle vedtak med bakgrunn i lovens bestemmelser:

3.1 Selskaps- og eieravtale

Det må utformes en selskapsavtale som må vedtas av samtlige eierkommuner. Lovens § 4 regulerer de forhold som må inntas i selskapsavtalen. Ut over dette kan det være forhold som eierkommunene ønsker å regulere i selskapsavtalen.

I noen IKSer utarbeides det i tillegg en eieravtale som nærmere regulerer forholdet mellom eierne og gir grunnlaget for eierstyringen av selskapet. Et IKS er ikke pliktig til å etablere en eieravtale. Bakgrunnen for at noen velger en struktur med både selskaps- og eieravtale er at en eieravtale er enklere å endre. En endring i en selskapsavtale krever enten behandling i samtlige eierkommuner eller med 2/3 flertall av de avgitte stemmene i representantskapet. I en eieravtale kan det reguleres at endringer kan besluttes med alminnelig flertall i selskapets representantskap dersom det er ønskelig.

3.2 Kommunenes eierandeler

Selskapsavtalen skal regulere eierkommunenes eierandeler og ansvarsforhold. Disse må angis i en prosent eller brøk for at selskapsavtalen skal bli godtatt registrert i [selskapsregisteret i Brønnøysund](https://www.brreg.no/?nocache=1669643783145).

3.3 Selskapets styrende organer

IKS-selskapers øverste myndighet utøves av representantskapet. Den enkelte eierkommune oppnevner selv sine representanter til representantskapet, jf. lovens § 6. Dersom en av deltakerne er et IKS, er det representantskapet i dette IKSet som oppnevner sitt medlem.

Selskapet skal i tillegg ha et styre som skal ha ansvaret for forvaltningen av selskapet. Det er representantskapet som velger styrets medlemmer, styrets leder og nestleder, jf. loven § 10.

Ansattes rett til representasjon i styret er regulert i [forskrift om ansattes rett til representasjon i styrer for interkommunale selskaper](https://www.brreg.no/?nocache=1669643783145) (FOR-2017-08-24-1280). En rekke mindre IKSer har tatt inn bestemmelser i selskapsavtalen om ansattes representasjon i styret også i de tilfelle at selskapet har for få ansatte til at denne forskriften kommer til anvendelse.

3.3 Øvrige forhold som tilligger representantskapet

IKS-selskaper har etter loven regnskapsplikt etter regnskapsloven og bokføringsplikt etter bokføringsloven. Selskapet kan beslutte i selskapsavtalen at selskapet skal følge kommunelovens regnskapsprinsipper, jf. IKS-loven § 27. Årsbudsjett og økonomiplan skal vedtas av representantskapet, jf. lovens §§ 18 og 20. Likeledes skal selskapets regnskap og årsberetning fastsettes av representantskapet, jf. lovens § 27.

Selskapet skal ha revisor som velges av representantskapet, jf. lovens § 28.

IKS-selskaper kan bare ta opp lån hvis dette er fastsatt i selskapsavtalen. Det vil da normalt være representantskapet som godkjenner et låneopptak etter innstilling fra styret.

Hvis selskapsavtalen har bestemmelser om valgkomite, oppnevnes denne normalt av representantskapet. Det anbefales at selskapene benytter valgkomité og tilstreber et kompetansesammensatt styre, se KS’ [Anbefalinger om eierskap, selskapsledelse og kontroll](https://www.samfunnsbedriftene.no/media/6245/anbefalinger-om-eierskap-f41-web.pdf).

3.4 Konstituerende møte / registrering i Foretaksregisteret

I det konstituerende møtet i representantskapet må det fattes de vedtak som er nødvendig for å få selskapet registrert i Foretaksregisteret (samordnet registermelding). Registrering må skje ved fysisk innsendelse av dokumenter – det er ikke adgang for IKS til elektronisk registrering.

4. Ansattes forhold

Normalt vil etableringen av et IKS medføre overføring av personell som er ansatt i en eller flere av eierkommunene. Mange velger å gjennomføre dette etter reglene om virksomhetsoverdragelse i arbeidsmiljølovens kapittel 16 selv om dette i enkelte saker ikke er nødvendig etter lovens bestemmelser. Hvorvidt reglene om virksomhetsoverdragelse må følges, må baseres på en konkret vurdering i den enkelte sak. Her bør selskapet innhente faglig veiledning for å sikre at prosessen foregår i tråd med regelverket.

5. Øvrige forhold

Det er flere aktiviteter som må iverksettes av styre og daglig leder snarest etter etablering. Enkelte av disse oppgavene følger av loven, mens andre følger av normal forretningsdrift. Det vil som oftest være fornuftig at det utarbeides en detaljert arbeids- og tidsplan for dette:

* Utarbeide budsjett og årsplan
* Gjennomgang / etablering av IKT-systemer
* Avklare pensjons- og forsikringsforhold for ansatte
* Avklare forsikringsavtaler for selskapets virksomhet
* Avklare medlemskap i arbeidsgiverorganisasjon og forholdet til tariffavtaler
* Utarbeide eventuelle styringsdokumenter / instrukser som f.eks.:
* Instruks for styret
* Instruks for daglig leder
* Instruks for valgkomiteen
* Utarbeide arbeidsreglement / personalhåndbok
* Utarbeide arbeidsrutiner og systemer
* Utarbeidelse av visuell profil, hjemmeside m.v.

En rekke av disse forholdene finnes det god veiledning til i heftet som KS har utarbeidet i samarbeid med Samfunnsbedriftene: [Anbefalinger om eierskap, selskapsledelse og kontroll](https://www.samfunnsbedriftene.no/media/6245/anbefalinger-om-eierskap-f41-web.pdf).

Dato: 28.11.2022